20.3.2023
DA
Den Europæiske Unions Tidende
L 80/1
I (Lovgivningsmæssige retsakter)
FORORDNINGER EUROPA-PARLAMENTETS OG RÅDETS FORORDNING (EU) 2023/606 af 15. marts 2023 om ændring af forordning (EU) 2015/760 for så vidt angår kravene vedrørende investeringspolitikker og driftsbetingelser for europæiske langsigtede investeringsfonde og anvendelsesområdet for investerbare aktiver, porteføljesammensætnings- og -diversificeringskrav samt lån af kontanter og andre fondsregler (EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 114, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg (1), efter den almindelige lovgivningsprocedure (2), og ud fra følgende betragtninger: (1)
Siden vedtagelsen af Europa-Parlamentets og Rådets forordning (EU) 2015/760 (3) er der kun meddelt tilladelse til få europæiske langsigtede investeringsfonde (ELTIF'er).
Den samlede størrelse af disse fondes nettoaktiver blev anslået til ca. 2 400 000 000 EUR i 2021.
(2)
Tilgængelige markedsdata viser, at der ikke er sket den forventede udvikling af ELTIF-segmentet trods Unionens fokus på at fremme langsigtet finansiering i Unionen.
(3)
Visse karakteristika ved ELTIF-markedet, herunder det lave antal fonde, nettoaktivernes beskedne størrelse, det lave antal jurisdiktioner, hvor ELTIF'er er hjemmehørende, og en porteføljesammensætning, der er orienteret mod bestemte kategorier af investeringsmuligheder, viser markedets koncentration, både geografisk og med hensyn til investeringstype.
Desuden synes der at være en manglende bevidsthed og finansiel forståelse samt, allervigtigst, en lav grad af tillid og pålidelighed for så vidt angår finanssektoren, som det er nødvendigt at overvinde for at gøre ELTIF'er mere tilgængelige og populære blandt detailinvestorer.
Det er derfor nødvendigt at tage funktionen af den retlige ramme for driften af ELTIF'er op til revision for at sikre, at flere investeringer kanaliseres til virksomheder, der har behov for kapital, og til langsigtede investeringsprojekter.
(1) EUT C 290 af 29.7.2022, s. 64.
(2) Europa-Parlamentets holdning af 15.2.2023 (endnu ikke offentliggjort i EUT) og Rådets afgørelse af 7.3.2023.
(3) Europa-Parlamentets og Rådets forordning (EU) 2015/760 af 29. april 2015 om europæiske langsigtede investeringsfonde (EUT L 123 af 19.5.2015, s. 98).